'સુપર કૂલ' ધોનીએ સ્વીકાર્યું કે મને પણ નિરાશા અને ગુસ્સો આવે છે | નવગુજરાત સમય
'સુપર કૂલ' ધોનીએ સ્વીકાર્યું કે મને પણ નિરાશા અને ગુસ્સો આવે છે
17-10-2019 12:04 PM
અન્ય લોકોની સરખામણીએ હું મારી લાગણીઓ પર વધારે સારી રીતે કાબૂ કરી શકું છું: ધોની
મહેનદ્ર સિંહ ધોની લાગણીઓને બહું ભાગ્યે જ વ્યક્ત કરે છે પરંતુ તાજેતરમાં જ એક ઈન્ટરવ્યૂમાં તેણે કહ્યું કે હું પણ એક સામાન્ય વ્યક્તિની જેમ જ વિચારું છું પરંતુ ખાસ વાત એ છે કે હું નકારાત્મક વિચારો પર નિયંત્રણ રાખી શકું છું જે મને બીજા કરતા અલગ પાડે છે. પોતાની શાંતચિત્ત પ્રવૃત્તિના કારણે જ ધોનીને ભારતીય ક્રિકેટમાં 'કેપ્ટન કૂલ' તરીકેની ઓળખ મળી છે.
બે વખત વર્લ્ડ ચેમ્પિયનનો ખિતાબ જીતનારી ટીમની આગેવાની કરનાર પૂર્વ કેપ્ટન મહેન્દ્ર સિંહ ધોની વિજય મળે કે પરાજય તે ક્યારેય પોતાની લાગણીઓને પોતાના પર હાવી નથી થવા દેતો. તેણે દિલ્હીમાં કહ્યું કે 'હું પણ તમારા લોકોની જેમ એક સામાન્ય વ્યક્તિ જ છું પરંતુ અન્ય લોકોની સરખામણીએ હું મારી લાગણીઓ પર વધારે સારી રીતે કાબૂ રાખી શકું છું.'
ધોનીને જ્યારે પૂછવામાં આવ્યું કે, તમારી સામે કોઈ વિપરીત પરિસ્થિતિ આવી જાય છે તો ત્યારે તમે કેવી રીતે તેનો સામનો કરો છો? તેના જવાબમાં તેણે કહ્યું કે 'બધાની જેમ મને પણ ગુસ્સો આવે છે, હું પણ નિરાશ થઈ જઉં છું. પરંતુ મારી ખાસ વાત એ છે કે આમાંથી કોઈ પણ લાગણી રચનાત્મક નથી હોતી.'
ધોનીએ કહ્યું કે મારું અંગત રીતે માનવું એવું છે કે વ્યક્તિએ પોતાના જીવનમાં સમસ્યાઓને ગણ્યા રાખવા કરતા સમસ્યાનો ઉકેલ શોધવો વધારે યોગ્ય ગણાય. ગુસ્સો અને નિરાશાને પકડીને બેસી રહેવાને બદલે તેને હટાવવા માટે અને તેમાંથી બહાર નીકળવા માટે શું કરી શકાય તેમ છે તે વિચારવું જોઈએ. નોંધનીય છે કે જુલાઈમાં વર્લ્ડ કપ સેમિફાઈનલમાં ભારતને મળેલા પરાજય બાદ ધોનીના ભવિષ્યને લઈને જાત-જાતની ચર્ચાઓ થઈ રહી છે.